section_heading: Povijest
paragraph_text: 2005. je završen program modifikacije F-16 lovaca koji su stigli do sredine svojeg radnog vijeka. Sam program je započeo 1995. a uključivao je ugradnju novih računala, multifunkcionalnih zaslona u boji i drugih poboljšanja u avionici. Ipak, unatoč izmjenama i poboljšanjima, dansko ratno zrakoplovstvo je razmatralo mogućnost zamjene postojećih 48 F-16 lovaca s naprednijim avionom. Među kandidatima su bili američki F/A-18EF Super Hornet i F-35 Joint Strike Fighter te švedski Saab Gripen. S druge strane, Eurofighter Typhoon nije poslao službenu ponudu jer je kompanija smatrala da su američki i švedski avioni veći favoriti u odnosu na njega.